Aysel Qəribli

Aysel Nizami qızı Qəribli (6 mart 1990, Qazax, Azərbaycan SSR) — Azərbaycanlı alim, ən gənc Filologiya üzrə elmlər doktoru (33 yaş), dossent, Türkologiya jurnalının məsul katibi. Azərbaycanda elmlər doktoru elmi dərəcəsini almaq üçün müdafiə edən ən gənc alim.

 Həyatı 
Aysel Nizami qızı Qəribli 6 mart 1990-cı ildə Qazax şəhərində anadan olub. 2007–2012-ci illərdə Bakı Dövlət Universitetinin Filologiya fakültəsində bakalavr pilləsində təhsil alıb. 2011-ci ildə Azərbaycan Milli Elmlər Akademiyasının Nəsimi adına Dilçilik İnstitutunun Dialektologiya şöbəsində elmi fəaliyyətinə başlayıb, 2013-cü ildə Tətbiqi dilçilik şöbəsinə keçib. 2012–2014-cü illərdə Azərbaycan Dillər Universitetinin Filologiya fakültəsində magistr pilləsini oxuyub. 2013-cü ildə "Azərbaycan dili qloballaşan dünyada" adlı kitabı dərc olunub. 2014–2022-ci illərdə AMEA Nəsimi adına Dilçilik İnstitutunun Terminologiya şöbəsində çalışıb.

2015-cil ildə "Azərbaycan təriqət şeirinin leksikası" adlı kitabı nəşr edilib.

2017-ci ildə "XIX əsr təriqət şeirinin lüğət tərkibi" mövzusunda dissertasiya işini müdafiə edib və filologiya üzrə fəlsəfə doktoru elmi adını alıb. 2017-ci ildə "Azərbaycan dili anlayışının tarixi" adlı kitabı işıq üzü görüb.

2017-ci ildə Azərbaycan Milli Elmlər Akademiyasının Humanitar elm sahəsi üzrə "Gənclər üçün Prezident mükafatına" namizəd kimi təqdim edilib. Nəsimi adına Dilçilik İnstitutunun seçilən gənc alimi olaraq 2017-ci ildə keçirilən Azərbaycan Gənc Alimlərinin I Qurultayının iştirakçısı olub. Elmi fəaliyyətdə fərqləndiyinə görə Azərbaycan Milli Elmlər Akademiyasının Fəxri Fərmanı ilə təltif edilib. Bundan əlavə bir neçə dəfə elmi fəaliyyətindəki nailiyyətlərinə görə Fəxri Fərmanlarla təltif olunub.

2018-ci ildə "Azərbaycan nitq mədəniyyəti" (həmmüəlliflərlə), "Türkologiya" (həmmüəlliflərlə), "Türk dili, türk ləhcələri və türk dilləri anlayışlarının genotipologiyası" adlı kitabları dərc edilib. Aysel Qəribli nəşr edilmiş bir sıra kitabların rəyçisidir. Respublikada və xaricdə nüfuzlu elmi jurnallarda 44 elmi məqaləsi nəşr olunub.

2022-ci ildən AMEA Nəsimi adına Dilçilik İnstitutunun təsisçisi olduğu "Türkologiya" jurnalının məsul katibi vəzifəsində çalışır.

2022-ci ildən AMEA Nəsimi adına Dilçilik İnstitutu "Nitq mədəniyyəti və monitorinq" şöbəsinin müdiri vəzifəsində çalışır.

2022-ci ildə "Türk dili və türk dilləri anlayışlarının formalaşması tarixinin elmi-metodoloji problemləri" mövzusunda elmlər doktorluğu elmi dərəcəsini müdafiə edib. 2023-cü il may ayının 3-də filologiya elmləri doktoru dərəcəsini alıb.

 Əsərləri 
 Aysel Qəribli. Azərbaycan dili qloballaşan dünyada. Bakı, AzAtaM, Elm və təhsil, 2013, 58 s.
 Aysel Qəribli. Azərbaycan təriqət şerinin leksikası. Bakı, AzAtaM, Elm və təhsil, 2015, 179 s.
 Aysel Qəribli. "Azərbaycan dili" anlayışının tarixi. Bakı: Elm və təhsil, 2017. 151 s. "Azərbaycan dili" anlayışının tarixi [Mətn] /A. Qəribli ; elmi red. S. Sadıqova ; red. D. Osmanlı
 Aysel Qəribli (həm müəllif). Türkologiya. Bakı: [STV-Trans], 2018, 290 s.
 Aysel Qəribli (həm müəllif). Azərbaycan nitq mədəniyyəti. Bakı: Şərq-Qərb, 2018, 301 s.
 Aysel Qəribli. "Türk dili", "Türk ləhcələri" və "Türk dilləri" anlayışlarının genotipologiyası. Bakı: Elm və təhsil, 2018, 165 s. "Türk dili", "Türk ləhcələri" və "Türk dilləri" anlayışlarının genotipologiyası [Mətn] /A. Qəribli ; red. M. Nağısoylu.

 İstinadlar 

Kateqoriya:Qazaxda doğulanlar
Kateqoriya:Azərbaycan türkoloqları
Kateqoriya:Azərbaycanlı türkoloqlar
Kateqoriya:Azərbaycan dilçiləri
Kateqoriya:Azərbaycanlı dilçilər
Kateqoriya:Azərbaycan ədəbiyyatşünasları
Kateqoriya:Azərbaycanlı ədəbiyyatşünaslar
Kateqoriya:Bakı Dövlət Universitetinin məzunları
Kateqoriya:Bakı Dövlət Universitetinin Filologiya fakültəsinin məzunları
Kateqoriya:Azərbaycan Dillər Universitetinin məzunları